Loreen
Loreen (õieti Lorine Zineb Nora Talhaoui; sündinud 16. oktoobril 1983 Stockholmis) on Maroko juurtega Rootsi poplaulja, kes on kahel korral võitnud Eurovisiooni lauluvõistluse. Olles huvitatud lauljaks saamisest, osales Loreen telekonkursil "Idol 2004" ja saavutas 4. koha. Järgmisel aastal avaldati tema esimene singel "The Snake". Lugu valmis koostöös bändiga Rob'n'Roz. Aastal 2011 ilmus singel "My Heart Is Refusing Me", millest sai Rootsis suur hitt. Tema debüütalbum "Heal" ilmus 2012. aastal. Ta esindas Rootsit 2012. aasta Eurovisiooni lauluvõistlusel Bakuus lauluga "Euphoria". Laul sai finaalis 372 punkti ja võitis võistluse. Taas esindas Loreen Rootsit 2023. aasta Eurovisiooni lauluvõistlusel looga "Tattoo", kus ta võistluse teist korda võitis.